ג'יי קיי רולינג

קורות חיים

רולינג נולדה בגלוסטרשייר שבאנגליה למשפחה נוצרית-אנגליקנית. אביה אנגלי ואימה ממוצא סקוטי וצרפתי. כילדה, אהבה רולינג לכתוב סיפורי פנטזיה, אותם נהגה להקריא לאחותה.
היא למדה לימודים קלאסיים וצרפתית באוניברסיטת אקסטר. לאחר שנת לימודים בפריז, עברה רולינג ללונדון, שם עבדה כחוקרת וכמזכירה דו לשונית בארגון "אמנסטי".
הרעיון לסיפורי "הארי פוטר" עלה בה בעת נסיעתה ברכבת ממנצ'סטר ללונדון. בראיון שנתנה לעיתון, היא סיפרה שבשנת 1990 היא חזרה ללונדון ברכבת שהתעכבה ממנצ'סטר, ותוך כדי הנסיעה נרקם במוחה הסיפור השלם של הארי פוטר ובית הספר לקסמים. לצערה, היא שכחה לקחת אתה כלי כתיבה, ורק כשהגיעה לאחר 4 שעות לביתה, היא העלתה על דף במחברת את ראשי הפרקים של כל העלילה. כבר אז החליטה שהספר יכיל 7 כרכים, כרך לכל שנת לימוד בבית הספר ושם גיבורו יהיה הארי פוטר. "הארי" היה השם האהוב עליה לבנים ומשפחת פוטר התגוררה בשכנות לביתה כשהייתה בת 7.
בדצמבר אותה שנה, נפטרה אמה בגיל צעיר מטרשת נפוצה, לאחר 10 שנות מאבק במחלה. רולינג מספרת שמות אמה השפיע מאוד על הכתיבה שלה.
רולינג עברה לפורטו, פורטוגל, ושימשה שם כמורה לאנגלית. באוקטובר 1992 נישאה לכתב טלוויזיה פורטוגזי ולזוג ילדה אחת משותפת שנולדה בשנת 1993. בתה הוטבלה בכנסייה סקוטית (פרסביטריאנית), אליה רולינג נהגה ללכת בזמן שכתבה את "הארי פוטר", אם כי ב-2012 סיפרה בראיון שהיא חברה בכנסייה הסקוטית האפיסקופלית. הזוג התגרש בנובמבר 1993, וכעבור חודש עברה רולינג עם בתה לאדינבורו, סקוטלנד, לגור ליד אחותה.
בהיותה מובטלת, רולינג חיה מקצבת רווחה. את הזמן היא ניצלה להשלמת ספרה הראשון, אותו כתבה בבתי קפה - לפי אגדה רווחת, משום שלא היה לה חימום בבית. בראיונות עם התקשורת רולינג הגדירה סיפור זה כהגזמה פרועה של כתבת שיצאה מפרופורציה. רולינג טענה כי הסיבה לכתיבה בבתי קפה הייתה אהבתה לאווירה שהייתה בהם, כמו גם העובדה שהדרך היחידה להשקיט את תינוקה הייתה טיולים ממושכים בעגלתה ברחבי העיר.
השם ג'יי. קיי. (J.K.‎) רולינג נכתב על כריכות ספריה, מאחר שהמו"ל הביע חשש כי נערים לא יאהבו לקרוא ספר שנכתב בידי אישה. לכן היא הוסיפה את האות K על שם סבתה – קת'לין, אף על פי שאינו חלק משמה האמיתי.
ב-26 בדצמבר 2001 נישאה בשנית, לד"ר ניל מייקל מריי, רופא מרדים במקצועו, אותו הכירה דרך ידידים משותפים. לאחר נישואיהם שינתה רולינג את שמה לג'ואן מריי. לבני הזוג שני ילדים משותפים, בן שנולד ב-2003 ובת שנולדה ב-2005, לה הקדישה את הספר "הארי פוטר והנסיך חצוי-הדם". המשפחה מתגוררת בעיר אדינבורו בסקוטלנד. לרולינג יש בית נוסף גם בלונדון.
רולינג נמצאת במקום השלושה עשר ברשימת הנשים העשירות בבריטניה, ולפי הערכות הונה מתקרב למיליארד דולר. מגזין פורבס ציין שרולינג היא האדם הראשון שהפך למיליארדר מכתיבת ספרים. רולינג הכחישה כי הונה מתקרב לסכום זה. על הישגיה הספרותיים ופעילותה הפילנתרופית הוכתרה רולינג לחברה במסדר האימפריה הבריטית.
הספר השביעי בסדרת "הארי פוטר", אותו סיימה לכתוב ב-11 בינואר 2007, יצא לאור בכל העולם בו זמנית ב-21 ביולי 2007 באותה שעה. פורסם כי היא כותבת שני ספרים שאינם קשורים לספרי "הארי פוטר," הראשון מיועד לגיל הרך והשני הוא ספר מבוגרים.
ב-11 ביוני 2008 פירסמה רולינג באינטרנט את הסיפור הקצר "הארי פוטר - פריקוול". הסיפור מתרחש בעולמו של "הארי פוטר", אך אינו המשך ישיר או קודם לסדרת הספרים, אלא מספר את סיפור הרפתקאותיהם של ג'יימס פוטר וסיריוס בלק. הסיפור עצמו לא תוארך ואין לו משמעות באירועים שעתידים לבוא, אבל נאמר שהוא התרחש בערך שלוש שנים לפני לידתו של הארי פוטר.
ב־3 בפברואר 2009 קיבלה רולינג את אות לגיון הכבוד הצרפתי מידי נשיא צרפת, ניקולא סרקוזי.
ב-27 בספטמבר 2012 יצא לאור הרומן למבוגרים "The Casual Vacancy", וזכה לביקורות מעורבות. ב-31 בינואר 2013 יצא הספר בעברית בשם "כיסא פנוי".
ביולי 2013 הודתה רולינג כי היא כתבה את הספר "The Cuckoo's Calling", שפורסם תחת שם העט רוברט גלבריית'. הספר זכה לתשבחות רבות. ב-19 ביוני 2014 הוציאה ספר המשך, "The Silkworm" ("תולעת משי"), תחת אותו שם עט.
ב-26 ביוני 2015 הודיעה רולינג בציוץ בטוויטר על הצגת תיאטרון בשם "Harry Potter and the Cursed Child", אותה היא כותבת ביחד עם המחזאי והתסריטאי ג'ק ת'ורן.
ב-10 בפברואר 2016 הודיעה חברת 'Pottermore' בציוץ בטוויטר שההצגה "Harry Potter and the Cursed Child" תצא גם כספר שמיני בסדרת 'הארי פוטר' ב-31 ביולי 2016.
בנובמבר 2016 יצא לאקרנים הסרט "חיות הפלא והיכן למצוא אותן", המבוסס על ספרה של רולינג.
הבכורה לסרט "חיות הפלא והיכן למצוא אותן 2" המבוסס גם הוא על ספרה של רולינג, התקיימה ב-16 בנובמבר 2018.

פעילות חברתית ופוליטית

לצד פעילותה כסופרת ובזכות ההון הרב שהרוויחה, רולינג עוסקת גם בנדבנות. רולינג תרמה הון רב למלחמה בטרשת נפוצה ולהקלת הרעב באפריקה; בין השאר תרמה למטרה זו רווחים מספרים נוספים, מלבד סדרת "הארי פוטר".
באוקטובר 2015 חתמה רולינג, ביחד עם 150 אנשי רוח וסופרים בריטים, על עצומה ומכתב פומבי נגד חרם על ישראל. באפריל 2018, בעקבות התגברות האנטישמיות החדשה בבריטניה פרסמה רולינג מספר ציוצים בטוויטר בהם הביעה תמיכה וסולידריות עם היהודים וקראה להיאבק באנטישמיות. רולינג משתייכת לצד השמאלי של המפה והיא ביקרה את מדיניותו של בנימין נתניהו.
בספטמבר 2018 פורסם כי דמות הנבל בספרה החדש "Lethal White", ג'ימי נייט, הוא פעיל שמאל רדיקלי שונא ישראל שהאנטי-ציונות האובססיבית שלו הפכה לאנטישמיות. זוהי חלק ממחאתה נגד האנטישמיות החדשה הגואה בבריטניה מאז עלייתו של ג'רמי קורבין לראשות מפלגת הלייבור (הממלכה המאוחדת).